Ο **Σούλιμαν Αρκούα Μινάουι** (Suliman Arcua Minnawi), γνωστότερος ως **Μίνι Μινάουι** (Minni Minnawi) διατέλεσε αρχηγός της μεγαλύτερης παράταξης του Σουδανικού Απελευθερωτικού Στρατού (SLA). Γεννήθηκε στις 12 Δεκεμβρίου του 1968 στο βόρειο Νταρφούρ, στο Σουδάν και ανήκει στην μη-αραβική φυλή των Ζαγκχάβα. Πρώην δάσκαλος, διατέλεσε αρχικά γραμματέας του πρώτου αρχηγού του SLA, Αμπντούλ Βαχίρ αλ-Νουρ, πριν το διαχωρισμό του το 2004.

Στις 5 Μαΐου του 2006, η ομάδα που βρισκόταν υπό την ηγεσία του υπέγραψε ειρηνευτική συμφωνία με την κυβέρνηση του Χαρτούμ στην πρωτεύουσα της Νιγηρίας Αμπούτζα, η οποία έμεινε γνωστή ως *Συμφωνία του Μαΐου*. Τα μέλη της όμως συνέχισαν να πολεμούν ενάντια στην άλλη ομάδα του SLA που οδηγούνταν από τον αλ-Νουρ καθώς και στο Κίνημα Δικαιοσύνης και Ισότητας (JEM) του Χαλίλ Ιμπραήμ. Τον Ιούλιο (4-8 Ιουλίου) του 2006 μάχες στην περιοχή της πόλης Κόρμα στο βόρειο Νταρφούρ είχαν ως αποτέλεσμα τον θάνατο 80 ανθρώπων.

Τον Αύγουστο του 2006, η κυβέρνηση του Σουδάν τοποθέτησε τον Μινάουι στη θέση του προέδρου της Μεταβατικής Περιφερειακής Αρχής του Νταρφούρ, κάνοντάς τον έτσι ταυτόχρονα το τέταρτο στην τάξη μέλος της Κυβέρνησης του Σουδάν (Ανώτερος Βοηθός του Προέδρου της Δημοκρατίας). Στην πραγματικότητα όμως, ο Ομάρ Μπασίρ περιόρισε αρκετά την όποια εξουσία του. Στις 14 Σεπτεμβρίου 2006 ο Μινάουι ήρθε σε ρήξη με την Κυβέρνηση όταν δήλωσε ότι δεν έχει αντίρρηση για τη νέα ειρηνευτική δύναμη του ΟΗΕ που περιγραφόταν στο ψήφισμα 1706 του Συμβουλίου Ασφαλείας. Τον Μάιο του 2007 ο Μινάουι δήλωσε πως δεν υπήρχε στήριξη από το Χαρτούμ και η πορεία του στη θέση αυτή ήταν αποτυχημένη. Μετά τις νέες επιθέσεις του Στρατού του Σουδάν το 2007, ο Μινάουι δήλωσε πως πλήττουν τις ελπίδες για τις νέες ειρηνευτικές συνομιλίες που επρόκειτο να αρχίσουν σύντομα.

Το 2008 έσπασε τη συμφωνία του με την Κυβέρνηση και προχώρησε προς το βόρειο Νταρφούρ. Ο Μινάουι δήλωσε πως ο κόσμος του δεν υποστήριζε πλήρως την Συμφωνία του Μαΐου. Τον Μάιο του 2008 μέλη της ομάδας του απόσπάστικαν δημιουργώντας την SLM-Unity.

Τον Δεκέμβριο του 2010 δήλωσε από τη Τζούμπα του Νότιου Σουδάν πως η Συμφωνία του Μαΐου είχε αποτύχει πλήρως και δήλωσε έτοιμος να ξεκινήσει νέες μάχες κατά της Κυβέρνησης. Τον Ιανουάριο του 2011, σύμφωνα με τις ένοπλες δυνάμεις του Σουδάν, μαχητές του Απελευθερωτικού Στρατού του Σουδάν που ήταν πιστές στον Μινάουι μαζί με άνδρες του JEM έστησαν ενέδρα σε άνδρες του στρατού του Σουδάν Στις 25 Ιανουαρίου η κοινή ειρηνευτική αποστολή των Ηνωμένων Εθνών και της Αφρικανικής Ένωσης (UNAMID) επιβεβαίωσε πως το μέρος του SLA υπό την ηγεσία του Μινάουι ξεκίνησε ξανά συγκρούσεις με το στρατό του Σουδάν.

Τον Μάιο του 2021, ο Minni Minnawi διορίστηκε κυβερνήτης του Νταρφούρ.

Παραπομπές
----------

1. ↑  Ανακτήθηκε στις 28  Ιουνίου 2022.
2. ↑  Ανακτήθηκε στις 28  Ιουνίου 2022.
3. ↑  Alsharq AL-Aawsat Page 8 ، Tuesday 6/4/2010 No 11452
4. ↑  Bloody battle in northern Darfur, *BBC*, 10 July 2006
5. ↑  "Ex-rebels says would accept UN in Darfur" Αρχειοθετήθηκε 2006-09-29 στο Wayback Machine. *Reuters*, 14/09/2006
6. ↑  Σαράντα νεκροί στο Σουδάν Αρχειοθετήθηκε 2012-02-19 στο Wayback Machine. ΣΚΑΪ, 09/10/2007
7. ↑  Δεκάδες νεκροί από κυβερνητικές επιθέσεις στο νότιο Νταρφούρ[*νεκρός σύνδεσμος*], Ριζοσπάστης, 10/10/2007
8. ↑  *Darfur Minawi rejects Sudan’s fifth census.* Αρχειοθετήθηκε 2015-11-17 στο Wayback Machine. Sudan Tribune, 27/07/2008
9. ↑  *Minawi’s commander joins a Darfur rebel faction.* Αρχειοθετήθηκε 2008-05-31 στο Wayback Machine. Sudan Tribune, 30/5/2008
10. ↑  Darfur leader 'ready to do battle', Al Jazeera, 13/10/2010
11. ↑  Δεκάδες νεκροί από τις μάχες ανταρτών και στρατού στο Σουδάν Αρχειοθετήθηκε 2011-08-14 στο Wayback Machine. Καθημερινή, 21 Ιαν. 2011
12. ↑  ΔΝέες συγκρούσεις ανταρτών και στρατού στο Νταρφούρ, Ελευθεροτυπία, 25 Ιαν. 2011